Document ID: 32010R1060

KOMISIJOS DELEGUOTASIS REGLAMENTAS (ES) Nr. 1060/2010
2010 m. rugsėjo 28 d.
kuriuo papildoma Europos Parlamento ir Tarybos direktyva 2010/30/ES nustatant buitinių šaldymo aparatų ženklinimo energijos vartojimo efektyvumo etikete reikalavimus
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2010 m. gegužės 19 d. Europos Parlamento ir Tarybos direktyvą 2010/30/ES dėl su energija susijusių gaminių suvartojamos energijos ir kitų išteklių nurodymo ženklinant gaminį ir apie jį pateikiant standartinę informaciją (1), ypač į jos 10 straipsnį,
kadangi:
(1)
Direktyvoje 2010/30/ES reikalaujama, kad Komisija priimtų deleguotuosius teisės aktus dėl su energija susijusių gaminių, kurie turi didelį energijos taupymo potencialą ir kurių veiksmingumo lygiai vykdant lygiavertes funkcijas labai skiriasi, ženklinimo.
(2)
Buitinių šaldymo aparatų ženklinimo energijos vartojimo efektyvumo etikete nuostatos buvo nustatytos 1994 m. sausio 1 d. Komisijos direktyvoje 94/2/EB dėl energijos sunaudojimo ženklinimo ant buitinių elektrinių šaldytuvų, šaldiklių ir jų derinių, įgyvendinančioje Tarybos direktyvą 92/75/EEB (2).
(3)
Buitinių šaldymo aparatų suvartojama elektros energija sudaro didelę buitinei įrangai reikalingos elektros energijos kiekio dalį Sąjungoje. Nepaisant to, kad energijos vartojimo efektyvumas jau padidintas, buitinių šaldymo aparatų suvartojamos energijos kiekį dar galima gerokai sumažinti.
(4)
Direktyva 94/2/EB turėtų būti panaikinta ir šiuo reglamentu turėtų būti nustatytos naujos nuostatos siekiant užtikrinti, kad energijos vartojimo efektyvumo etiketė skatintų gamintojus aktyviai imtis buitinių šaldymo aparatų energijos vartojimo efektyvumo didinimo priemonių, ir spartinti efektyviai energiją vartojančių technologijų plėtrą rinkoje.
(5)
Numatoma, kad dėl bendro šio reglamento ir 2009 m. liepos 22 d. Komisijos reglamento (EB) Nr. 643/2009, kuriuo įgyvendinant Europos Parlamento ir Tarybos direktyvą 2005/32/EB nustatomi buitinių šaldymo aparatų ekologinio projektavimo reikalavimai (3), nuostatų poveikio iki 2020 m. būtų galima sutaupyti 6 TWh elektros energijos per metus (4), palyginti su tuo atveju, jeigu nebūtų imtasi jokių priemonių.
(6)
Be to, energiją dar įmanoma taupyti tobulinant tuos gaminius, kurių rinka plečiasi, t. y. absorbcinius šaldymo aparatus ir vyno šaldytuvus. Todėl šis reglamentas tokiems aparatams turėtų būti taikomas.
(7)
Absorbciniai šaldymo aparatai yra betriukšmiai, bet energijos suvartoja gerokai daugiau už kompresorinius aparatus. Siekiant, kad galutiniai naudotojai galėtų priimti pagrįstą sprendimą, etiketėje turėtų būti pateikiama informacijos apie buitinių šaldymo aparatų skleidžiamą akustinį triukšmą.
(8)
Etiketėje pateikiama informacija turėtų būti gaunama patikimomis, tiksliomis ir atkartojamomis matavimo procedūromis, pagrįstomis pažangiausiais pripažintais matavimo metodais, įskaitant 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus, reglamentus ir informacinės visuomenės paslaugų taisykles teikimo tvarką (5), I priede išvardytų Europos standartizacijos institucijų priimtus darniuosius standartus, jei jų yra.
(9)
Šiame reglamente turėtų būti nustatyta standartizuota buitinių šaldymo aparatų etiketės forma ir vienodas joje pateikiamos informacijos turinys.
(10)
Be to, šiame reglamente turėtų būti nustatyti buitinių šaldymo aparatų techninių dokumentų ir vardinių parametrų lentelės reikalavimai.
(11)
Šiame reglamente taip pat turėtų būti nustatyti informacijos, kurią privaloma nurodyti buitinius šaldymo aparatus parduodant bet kokiu nuotolinės prekybos būdu, taip pat tų aparatų reklamose ir techninėje reklaminėje medžiagoje, reikalavimai.
(12)
Tikslinga numatyti šio reglamento nuostatų peržiūrą atsižvelgiant į technologijų pažangą.
(13)
Kad būtų lengviau pereiti nuo Direktyvos 94/2/EB prie šio reglamento, derėtų nustatyti, kad pagal šio reglamento reikalavimus paženklinti buitiniai šaldymo aparatai yra laikomi atitinkančiais Direktyvos 94/2/EB nuostatas.
(14)
Todėl Direktyva 94/2/EB turėtų būti panaikinta,
PRIĖMĖ ŠĮ REGLAMENTĄ:
1 straipsnis
Dalykas ir taikymo sritis
1. Šiame reglamente nustatomi iš elektros tinklo maitinamų buitinių šaldymo aparatų, kurių naudingoji talpa yra 10-1 500 litrų, ženklinimo ir papildomos informacijos apie gaminį teikimo reikalavimai.
2. Šis reglamentas taikomas iš elektros tinklo maitinamiems buitiniams šaldymo aparatams, įskaitant aparatus, kurie parduodami ne buitinėms reikmėms ar ne maisto produktams šaldyti ir įmontuojamuosius aparatus.
Jis taip pat taikomas iš elektros tinklo maitinamiems šaldymo aparatams, kurie gali veikti su baterijomis.
3. Šis reglamentas netaikomas:
a)
šaldymo aparatams, kurie pirmiausia maitinami ne iš elektros tinklo, bet iš kitų energijos šaltinių, kaip antai suskystintos naftos dujos, žibalas ir biodyzelinis kuras;
b)
iš baterijos maitinamiems šaldymo aparatams, kuriuos su elektros tinklu galima sujungti per atskirai įsigyjamą nuolatinės ir (arba) kintamosios srovės keitiklį;
c)
pagal užsakymą pagamintiems vienetiniams šaldymo aparatams, kurie nėra kitų šaldymo aparatų modelių atitikmuo;
d)
paslaugų sektoriuje naudojamiems šaldymo aparatams, kuriuose yra elektroniniai davikliai, reaguojantys, jei išimamas šaldytas maistas, ir kurie informaciją per tinklo jungtį gali automatiškai perduoti į nuotolinę apskaitos valdymo sistemą;
e)
aparatams, kurių pirminė paskirtis nėra laikyti maisto produktus visą jų šaldymo laiką, pavyzdžiui, autonominiams ledo gaminimo aparatams arba atvėsintų gėrimų išdavimo įrenginiams.
2 straipsnis
Sąvokų apibrėžtys
Be nustatytųjų Direktyvos 2010/30/ES 2 straipsnyje, taikomos šios apibrėžtys:
1) maisto produktai- maistas, sudedamosios dalys, gėrimai, įskaitant vyną, kiti pirmiausia vartoti skirti produktai, kurie turi būti laikomi šaltai tam tikroje nustatytoje temperatūroje;
2) buitinis šaldymo aparatas- izoliuota spinta, kurioje yra viena ar kelios neprofesionalioms reikmėms skirtiems maisto produktams šaldyti ar užšaldyti arba atšaldytiems ar užšaldytiems maisto produktams laikyti skirtos kameros ir kuriose šaldoma vienu ar keliais energijos vartojimo procesais, įskaitant aparatus, kurie parduodami kaip surenkami rinkiniai ir kuriuos surenka pats galutinis naudotojas;
3) įmontuojamasis aparatas- stacionarus šaldymo aparatas, kuris skirtas įmontuoti į spintelę, paruoštą nišą sienoje ar panašioje vietoje ir kuriam reikalinga baldų apdaila;
4) šaldytuvas- maisto produktams laikyti skirtas šaldymo aparatas, kuriame yra bent viena kamera šviežiems maisto produktams ir (arba) gėrimams, įskaitant vyną, laikyti;
5) kompresorinis šaldymo aparatas- šaldymo aparatas, kuriame šaldoma varikliu varomu kompresoriumi;
6) absorbcinis šaldymo aparatas- šaldymo aparatas, kuriame šaldoma sugerties procesu kaip energijos šaltinį naudojant šilumą;
7) šaldytuvas-šaldiklis- bent vieną kamerą šviežiems maisto produktams laikyti ir bent vieną kamerą šviežiems maisto produktams užšaldyti ir užšaldytiems maisto produktams laikyti trijų žvaigždučių skyriaus sąlygomis (maisto produktų šaldymo kamerą) turintis šaldymo aparatas;
8) užšaldytų maisto produktų laikymo spinta- vieną arba daugiau užšaldytų maisto produktų laikymo kamerų turintis šaldymo aparatas;
9) maisto produktų šaldiklis- šaldymo aparatas, turintis vieną arba daugiau maisto produktų užšaldymo kamerų (šaldymo temperatūros intervalas: nuo aplinkos oro temperatūros iki - 18 °C laipsnių), kuriame užšaldytus maisto produktus galima laikyti trijų žvaigždučių skyriaus sąlygomis; maisto produktų šaldiklyje taip pat gali būti dviejų žvaigždučių skyrius, o jo spintoje - dviejų žvaigždučių kamera;
10) vyno šaldytuvas- šaldymo aparatas, kuriame nėra kitų kamerų, kaip tik viena ar kelios kameros vynui laikyti;
11) daugiafunkcis aparatas- šaldymo aparatas, kuriame nėra kitų kamerų, kaip tik viena ar kelios daugiafunkcės kameros;
12) lygiavertis buitinis šaldymo aparatas- rinkai tiekiamas buitinio šaldymo aparato modelis, kurio bendroji bei naudingoji talpos ir techninės, efektyvumo bei eksploatacinės savybės ir kamerų tipai yra tokie patys kaip kito buitinio šaldymo aparato, kuriam tas pats gamintojas yra suteikęs kitokį komercinį kodą;
13) galutinis naudotojas- buitinį šaldymo aparatą perkantis arba jį pirkti ketinantis vartotojas;
14) pardavimo vieta- buitinių šaldymo aparatų rodymo ar siūlymo parduoti, išsinuomoti arba įsigyti išperkamąja nuoma vieta.
Taip pat taikomos I priede pateiktos apibrėžtys.
3 straipsnis
Tiekėjų pareigos
Tiekėjai užtikrina, kad:
a)
kiekvienas buitinis šaldymo aparatas būtų pateikiamas su spausdinta etikete, kurios forma ir kurioje pateikiama informacija nustatytos II priede;
b)
būtų pateikiama III priede nustatyta gaminio vardinių parametrų lentelė;
c)
valstybių narių valdžios institucijų arba Komisijos prašymu būtų pateikiami IV priede nustatyti techniniai dokumentai;
d)
kiekvienoje konkretaus buitinio šaldymo aparato modelio reklamoje būtų nurodoma energijos vartojimo efektyvumo klasė, jei reklamoje atskleidžiama su energija susijusios informacijos arba nurodoma kaina;
e)
bet kurioje konkretaus buitinio šaldymo aparato modelio techninėje reklaminėje medžiagoje, kurioje apibūdinami konkretūs techniniai duomenys, būtų nurodoma to modelio energijos vartojimo efektyvumo klasė.
4 straipsnis
Prekiautojų pareigos
Prekiautojai užtikrina, kad:
a)
kiekvieno pardavimo vietoje esančio buitinio šaldymo aparato priekinis kraštas arba viršus būtų pažymėtas pagal 3 straipsnio a punktą tiekėjų pateikta aiškiai matoma etikete;
b)
prekiaujant buitiniais šaldymo aparatais, kuriuos siūloma pirkti, išsinuomoti ar įsigyti išperkamąja nuoma ir kurių galutinis naudotojas negali apžiūrėti, būtų pateikiama pagal V priedą tiekėjų pateikta informacija;
c)
kiekvienoje konkretaus buitinio šaldymo aparato modelio reklamoje būtų nurodoma energijos vartojimo efektyvumo klasė, jei reklamoje atskleidžiama su energija susijusios informacijos arba nurodoma kaina;
d)
bet kurioje konkretaus buitinio šaldymo aparato modelio techninėje reklaminėje medžiagoje, kurioje apibūdinami konkretūs techniniai duomenys, būtų nurodoma to modelio energijos vartojimo efektyvumo klasė.
5 straipsnis
Matavimo metodai
Pagal 3 straipsnį pateiktina informacija nustatoma patikimomis, tiksliomis ir atkartojamomis matavimo procedūromis, kurias taikant atsižvelgiama į pripažintus pažangiausius matavimo metodus, kaip nurodyta VI priede.
6 straipsnis
Rinkos priežiūros tikslais taikoma patikros procedūra
Valstybės narės pagal VII priede nustatytą procedūrą įvertina, ar aparatas atitinka nurodytąją energijos vartojimo efektyvumo klasę, per metus suvartojamos energijos kiekį, šviežių ir užšaldytų maisto produktų kamerų talpą, šaldymo gebą ir skleidžiamą akustinį triukšmą.
7 straipsnis
Persvarstymas
Komisija persvarsto šį reglamentą atsižvelgdama į technologijų pažangą ne vėliau kaip po ketverių metų po jo įsigaliojimo. Atliekant persvarstymą visų pirma įvertinami VII priede nurodyti pataisiniai faktoriai ir galimybės panaikinti arba sumažinti VIII priede nurodytus pataisinių faktorių dydžius.
8 straipsnis
Panaikinimas
Direktyva 94/2/EB panaikinama nuo 2011 m. lapkričio 30 d.
9 straipsnis
Pereinamojo laikotarpio nuostatos
1. 3 straipsnio d ir e punktai ir 4 straipsnio b, c ir d punktai netaikomi iki 2012 m. kovo 30 d. paskelbtiems spausdintiems reklaminiams skelbimams ir spausdintai techninei reklaminei medžiagai.
2. Buitiniai šaldymo aparatai, pateikti rinkai anksčiau kaip 2011 m. kovo 30 d., turi atitikti Direktyvos 94/2/EB nuostatas.
3. Buitiniai šaldymo aparatai, atitinkantys šio reglamento nuostatas ir pateikti rinkai arba siūlyti parduoti, išsinuomoti arba įsigyti išperkamąja nuoma anksčiau kaip 2011 m. lapkričio 30 d., laikomi atitinkančiais Direktyvos 94/2/EB reikalavimus.
10 straipsnis
Įsigaliojimas ir taikymas
1. Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
2. Jis taikomas nuo 2011 m. lapkričio 30 d. Tačiau 3 straipsnio d bei e punktai ir 4 straipsnio b, c bei d punktai taikomi nuo 2012 m. kovo 30 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. rugsėjo 28 d.

Labels: 7
3
14
1